Arne Syvertsen

**Arne Wilhelm Syvertsen** (1906–?) var en norskfødt frontkjemper og medlem av Rinnanbanden under andre verdenskrig. Han var involvert i en rekke alvorlige handlinger, inkludert tortur, mishandling og angiveri, rettet mot motstandsfolk og andre sivile. Etter krigen ble han dømt for sine forbrytelser og utvist fra Norge.

## Tidlig liv og bakgrunn
Syversen ble født i Oslo, som sønn av Hjalmar Rudolf Syversen og Hella Johansen. Han ble døpt i Grønland kirke og konfirmert i Sagene kirke. Etter å ha fullført syv års grunnskole utdannet han seg til bilreparatør og sjåfør. Han arbeidet i en rekke bedrifter i Oslo ved flere ulike bedrifter relatert til bilreparasjon og transport. I perioden 1927–1929 var han ansatt hos Fro-GaMo i Elisenbergveien, Oslo, og i 1929–1930 arbeidet han som hjelpearbeider ved Akers Mekaniske Verksted. I 1930–1931 var han ansatt ved Oslo Handelsgarasje, og i 1931–1932 arbeidet han ved Nils Jösteins bensinstasjon som bilvasker og bilreparatør. Etter 1932 hadde Syversen kun sporadiske småjobber, inkludert en kort periode som sjåfør for firmaet Cardex. Han opplevde også lengre perioder med sykdom og arbeidsledighet, og var uten fast arbeid i omtrent to og et halvt år.

I 1936 fikk han jobb som privatsjåfør for Gudbrand Lunde, direktør for Statens hermetikklaboratorium i Stavanger og et framtredende medlem av Nasjonal Samling (NS). Han arbeidet en periode både i Oslo og Stavanger før han ble involvert i den såkalte *[[Trotskysaken]]* og flyktet til Tyskland etter å ha blitt mistenkt for å være en del av en sammensvergelse. I Tyskland ble han anerkjent som politisk flyktning og fikk jobb i Lübeck.

## Ekteskap og familieliv
Syversen giftet seg første gang i juli 1931 med Lilly Gustavsen, og sammen fikk de en datter. Ekteskapet ble imidlertid kortvarig, og paret ble separert i 1932. Syversen hevdet senere i rettsforhør at de ble skilt i 1934 eller 1935, selv om han aldri mottok formelle skilsmissepapirer. Etter separasjonen oppga han kontakten med både sin datter og tidligere kone. Han betalte ikke underholdsbidrag til sin datter eller sin ekskone, og bidro heller ikke frivillig økonomisk.

I 1941 giftet han seg på nytt med Käthe Loof i Tyskland, men ekteskapet ble oppløst med skilsmisse i 1948. Året etter, den 17. april 1949, fikk Syversen en datter utenfor ekteskap med Gjertrud Wendlandt, en enke fra Lübeck. Syversen hadde imidlertid ingen kontakt med datteren fra dette forholdet, og han bidro ikke økonomisk til hennes oppvekst.

## Politisk engasjement og NS-medlemskap
Syversen hevdet i senere rettsforhør at han ikke kunne huske eksakt når han ble medlem av Nasjonal Samling (NS). Ifølge ham ble han i 1935, da han var arbeidsledig, vervet gjennom en arbeidsledighetsforening opprettet av NS. Han mottok en medlemsbok i 1936, men kunne ikke huske sitt medlemsnummer. Han betalte aldri medlemskontingent.

Samme år, 1936, ble Syversen involvert i den såkalte Trotskysaken, hvor han ble mistenkt for å ha deltatt i en sammensvergelse. Etter å ha blitt anklaget og fryktet for represalier, flyktet han til Tyskland, hvor han ble anerkjent som politisk flyktning. I Tyskland fikk han tysk statsborgerskap i 1941, og samme år ble han vervet til Kriegsmarine (den tyske marinen). Som del av Kriegsmarine var han stasjonert i flere land under andre verdenskrig, inkludert Latvia, Finland, Russland og Norge.

I 1943 ble Syversen beordret til Trondheim, hvor han fikk tilknytning til Sicherheitsdienst (SD), den tyske etterretningstjenesten. Det er også hevdet at han på et tidspunkt kom i kontakt med Rinnanbanden, en gruppe som er kjent for sin brutale behandling av norske motstandsfolk under krigen.

## Rinnanbanden og krigsforbrytelser
Som medlem av Rinnanbanden deltok Syversen i flere aksjoner mot den norske motstandsbevegelsen. Han var aktiv som agent og provokatør under dekknavn som "Willy" og "Pettersen". Hans deltakelse inkluderte:

* **Oleander-aksjonen (1944):** Syversen deltok i tortur og mishandling av flere fanger, inkludert herredskasserer Erling Nilsen, som døde av skadene.
* **Catalina-aksjonen (1944):** Aksjonen resulterte i mange arrestasjoner og mishandlinger, og flere nordmenn ble sendt til konsentrasjonsleirer.
* **Mishandling på Misjonshotellet i Trondheim:** Syversen deltok i avhør og mishandling av motstandsfolk på Misjonshotellet.
* **Velfjord-aksjonen (1944):** Under denne aksjonen var Syversen iført engelsk uniform og opererte under dekknavnet "Willy". Operasjonen resulterte i oppsporing av et våpenlager og arrestasjon av flere motstandsfolk.

Syversen er dokumentert å ha deltatt i mishandlingen av flere individer. Blant noen av de som ble utsatt for mishandling var blant annet Johan Lie, Sverre Torbjørn Strand, Johan Moan, Johan Mølslet, Mads Peder Lian, Kåre Sydskjør, Trygve Postholm, Kolbjørn Lian, og Erling Nilsen. 

## Etterkrigstiden og dom
Etter krigens slutt ble Syversen stilt for retten. Den 18. mars 1950 ble han dømt i Frostating lagmannsrett for mishandling, legemsbeskadigelse og andre forbrytelser. Han ble idømt fire års fengsel, som han sonet fra 5. mai 1950 til 6. juli 1951 i Espeland fangeleir. Etter soning ble han utvist fra Norge og deportert til Tyskland, hvor han bosatte seg i Hamburg. Det antas at han forble tysk statsborger.

Arne Wilhelm Syversens dødsår er ikke kjent.

## Referanser